
EXPUNERE DE MOTIVE PRIVIND OPORTUNITATEA PROIECTULUI DE HOTĂRÂRE

privind aprobarea studiului de oportunitate pentru achizitia de tramvaie noi si modernizarea depoului
1. Descrierea situatiei actuale


Parcul de tramvaie al Regiei Autonome de Transport Timişoara este alcătuit din tramvaie second-hand, achiziţionate din Germania, a căror durata de serviciu este depăşită, iar prin reparaţiile curente efectuate se prelungeşte durata de serviciu a acestora. Totodată, RAT Timişoara are mari dificultăţi in asigurarea pieselor de schimb si/sau subansamblelor. 

Având în vedere că tramvaiele vechi din flota operatorului local nu sunt accesibile, sunt dificil de operat şi necesită mentenanță preventivă costisitoare, motoarele diesel nu corespund normelor recente de poluare EURO, în timp ce troleibuzele și tramvaiele au echipament de tracțiune rezistiv ineficient, pentru îmbunătăţirea operării flotei şi reducerea costurilor de mentenanță este necesară înlocuirea strategică a vehiculelor, conform unor standarde înalte de accesibilitate şi deplasare.
Schimbari preconizate și rezultate așteptate


Proiectul propune achiziţionarea de tramvaie multi-articulate lungi cu podea joasă, modernizarea depoului Dâmboviţa şi aducerea acestuia la standarde actuale de mentenanţă, prin achiziţionarea unui strung de rectificat bandaje, a echipamentelor conexe, automatizarea infrastructurii de cale şi implementarea unui sistem de supraveghere video, precum şi aducerea la zi a tuturor facilităţilor de întreţinere a troleibuzelor, aparatelor conexe tracţiunii electronice şi vehiculelor pe pneuri şi amenajarea unei spălătorii ecologice pentru tramvaie, troleibuze şi autobuze în depoul Dâmboviţa.

Proiectul privind achiziţia de tramvaie noi și modernizarea depoului Dâmbovița este inclus în Planul de Mobilitate Urbană Durabilă și este prevăzut a fi realizat până în anul 2020. În luna septembrie 2017 a fost elaborat de către Autoritatea Urbană a Municipiului Timișoara, Documentul justificativ pentru finanțarea din fonduri europene structurale și de investiții 2014-2020, acest proiect fiind cuprins în lista proiectelor prioritare ce se doresc a fi implementate.

2. Alte informatii - Nu este cazul.
3. Concluzii
Pentru realizarea proiectului de investiţii de modernizare a parcului de tramvaie destinate transportului public local din Municipiul Timişoara, pentru asigurarea unei utilizări eficiente a resurselor financiare şi pentru minimizarea costurilor autorităţii publice locale consider necesară și oportună aprobarea studiului de oportunitate pentru achizitia de tramvaie noi si modernizarea depoului.

